Žiadosť o financovanie z ISPA pre projekt:
“Modernizácia teplárne v Žiline”

Žiadosť o financovanie z ISPA pre projekt “Modernizácia teplárne v Žiline” bola vypracovaná v súlade s Národným environmentálnym akčným plánom (NEAP II), Národnou stratégiou ISPA – sektor životného prostredia a bola schválená Pracovnou skupinou ISPA.

Predmetný projekt vo forme štandardnej žiadosti o financovanie z ISPA predložil minister životného prostredia SR podpredsedovi vlády pre európsku integráciu, ľudské práva a menšiny - Národnému koordinátorovi ISPA dňa 12. decembra 2002.

Súčasťou predmetnej žiadosti je podrobný technický popis projektu s jeho objektovým členením a množstvami požadovaných prác. Súčasťou žiadosti sú štúdia uskutočniteľnosti, finančná a ekonomická analýza, finančný plán, vplyv projektu na zamestnanosť a životné prostredie. 

Za implementáciu projektu bude zodpovedná Implementačná agentúra environmentálnych investičných projektov Ministerstva životného prostredia SR a konečný príjemca pomoci. 

Realizácia projektu zabezpečí implementáciu nasledovných smerníc a nariadení Európskych spoločenstiev:

-	Smernica o veľkých spaľovniach 88/609/EEC posledne doplnená Smernicou 2001/80/EC (uvedené smernice stanovujú limity vypúšťaných emisií v EÚ), ktoré zaväzujú aj existujúce spaľovne splniť stanovené limity vypúšťaných emisií do 1. januára 2008 vo všetkých členských krajinách
-	Smernica integrovanej prevencie a kontroly znečistenia 96/61/EC, ktorá vyžaduje zodpovedajúce povolenie na prevádzku pre všetky technologické zariadenia (koncepcia najlepšej dostupnej technológie) vyplývajúce z uvedenej smernice
-	Zákon 98/70/EC o energii, ktorý je základom pre pokračovanie implementácie princípov uvedených v Smernici o vnútornom trhu s elektrickou energiou a plynom

Európska komisia a Slovenská republika uzatvorila negociačnú kapitolu 22 akceptovaním požiadavky Slovenskej republiky o prechodné opatrenia v oblasti implementácie smernica o veľkých spaľovniach 88/609/EEC pre 3 slovenské spoločnosti vrátane Žilinskej Teplárenskej a. s., ktorá je konečným príjemcom pomoci v zmysle žiadosti, do 31. decembra 2007. 

Konečný príjemca pomoci - Žilinská Teplárenská a. s. zabezpečuje dodávku tepla do  21 000 bytov a 36% vyprodukovaného tepla odoberajú priemyselné závody v meste Žilina.

Navrhovaný projekt prispeje k zlepšeniu kvality ovzdušia mesta Žilina a jeho okolia prostredníctvom zníženia obsahu SO2 v spalinách vypúšťaných teplárenskou spoločnosťou. Vybudovanie odsírovacieho zariadenia zabezpečí zníženie emisií SO2 pod limity požadované slovenskou a európskou legislatívou v environmentálnej oblasti aj po roku 2008.

Vzhľadom na výšku prevádzkových a investičných nákladov a technického riešenia je technológia suchého odsírenia spalín najvýhodnejším spôsobom pre dosiahnutie požadovaných limitov SO2 a prachu produkovaných teplárenskou spoločnosťou pri výrobe tepla v porovnaní s inými spôsobmi odsírenia spalín.  

Sústava –pozostáva z odsírovacieho zariadenia, ktoré bude nadväzovať na sústavu piatich kotlov (v súčasnosti je ekonomicky výhodnejšie používanie uhlia ako paliva, i keď sústava kotlov je dimenzovaná aj na použitie plynu ako paliva alebo kombináciu obidvoch druhov palív) a prachový zberač, ktorým sa zabezpečí zvýšená efektívnosť a zníženie spotreby prísad potrebných v procese odsírenia spalín. 

Výsledný produkt odsírenia môže byť následne po stabilizácii uskladnený alebo sa môže použiť ako plniaci materiál v stavebníctve. Ďalšími výhodami sú ľahká prevádzka, nízke náklady na údržbu a nie je potrebný mechanizmus na spracovanie odpadovej vody alebo systém na opätovné ohrievanie. 

Odsírovacie zariadenie je dimenzované pre 170 MW, t.j. 50% výkonu teplárne (čo predstavuje 55% množstva vyprodukovaných spalín), čím sa dosiahne celkové zníženie emisií SO2 na 900 t/r. Navrhovaná kapacita odsírovacieho zariadenia, pri účinnosti 70% – 90%, zabezpečí zníženie koncentrácie SO2 z 1500 mg/m3 na 200 mg/m3 pre časť spalín prechádzajúcich uvedeným zariadením. Z toho vyplýva, že celkové množstvo emisií SO2 vypúšťaných pri maximálnom výkone teplárne bude menej ako 800 mg/m3.

Celkové oprávnené náklady pre určenie výšky grantu ISPA		12 000 000 €
Požadovaný grant z ISPA							  9 000 000 €
Národné spolufinancovanie (konečný príjemca) 25%			  3 000 000 €

Požadovaný grant ISPA predstavuje 75% celkových oprávnených nákladov potrebných na zrealizovanie projektu. V zmysle Pokynov pre hospodárenie s finančnými prostriedkami realizácie programu ISPA, schválených uznesením vlády SR č. 1114/2001 zo dňa 28. 11. 2001, sú všetky neoprávnené náklady projektu (napr. DPH) financované konečným príjemcom pomoci. 

Výška spolufinancovania, bola určená na základe ekonomickej a finančnej analýzy a v súlade s pokynmi pre hospodárenie s finančnými prostriedkami pri realizácii programu ISPA (uznesenie vlády č. 1114/2001). 

Vzhľadom na predpokladané zvyšovanie cien energie a na základe analýzy dostupnosti cien pre domácnosti, návrh projektu ráta s dodatočným zvýšením poplatkov vo výške 1,7% za dodávku tepla za rok, čo bude predstavovať približne 9,1% príjmu domácností. 

Uvedené dodatočné zvýšenie poplatkov za teplo predpokladá pokrytie všetkých dodatočných nákladov na prevádzku a údržbu týkajúcich sa uvedeného projektu a 25% investičného podielu na spolufinancovaní projektu konečným príjemcom pomoci. Vnútorná miera finančnej návratnosti projektu dosiahne 10%.

Začiatok výstavby projektu je plánovaný na jún 2004 a jeho ukončenie sa plánuje v januári 2005.

Počas fázy výstavby projektu bude priamo vytvorených 35 pracovných miest a nepriamo 20 pracovných miest. Po ukončení výstavby projektu priamo vznikne 8 pracovných miest zabezpečujúcich prevádzku dokončeného projektu. Uvedené pracovné miesta sa chápu ako pracovné miesta na plný pracovný úväzok.

Obstaranie prác na realizáciu uvedených aktivít, ako aj služieb na odborný dohľad nad plnením podmienok budúcej zmluvy o dielo, bude podliehať verejnému obstarávaniu podľa procedúr platných pre opatrenia spolufinancované zo zdrojov EÚ.